DA Den Europæiske Unions Tidende CE 88/509

(2004/C 88 E/0521)

SKRIFTLIG FORESPØRGSEL E-0539/04

af Ilda Figueiredo (GUE/NGL) til Kommissionen

(24. februar 2004)

Om: Udnyttelse af strukturfondene i Portugal

Kan Kommissionen oplyse, hvor mange og hvilke af de særprogrammer under mål 3-fællesskabs-støtterammer, der endnu ikke er afsluttet i Portugal, har en udnyttelsesgrad på under 30 %? Og for hvilke programmer er udbetalingerne lavere end 15 % af de samlede bevillinger?

Kan Kommissionen ligeledes oplyse, for hvilke af de afsluttede programmer Kommissionen anmodede om tilbagebetaling af bevillinger eller nægtede at udbetale hele beløbet? Med hvilken begrundelse?

Hvilke beløb og programmer under strukturfondene, der vedrører Portugal, var ved slutningen af 2003 omfattet af N+2-reglen? Hvor stort et samlet beløb har hidtil været omfattet af N+2-reglen?

Svar afgivet på Kommissionens vegne af Franz Fischler

(30. april 2004)

Generelt er strukturfondsgennemførelsen i Portugal tilfredsstillende, f.eks. blev der i 2003 gjort en stor indsats for at afslutte størstedelen af programmerne for perioden 1994-1999.

Gennemførelsen af de operationelle programmer under den tredje EF-støtteramme er endnu ikke afsluttet. Programmerne dækker hele perioden 2000-2006, hvilket er forklaringen på, at ingen af interventionerne endnu er afsluttet.

Hvad angår betalingsgennemførelsen af de bevillinger, der er afsat til perioden 2000-2004, var den samlede gennemførelsessats ved udgangen af februar for EF-støtterammen på 64 % med følgende fordeling: Den Europæiske Fond for Regionaludvikling (EFRU) 63 %, Den Europæiske Socialfond (ESF) 75 %, Den Europæiske Udviklings- og Garantifond for Landbruget (EUGFL) 49 % og Det Finansielle Instrument til Udvikling af Fiskeriet (FIUF) 60 %.

Ingen af programmerne under EFRU, ESF og EUGFL har indtil videre haft en gennemførelsessats på under 30 %. Hvad angår FIUF, har to af de operationelle programmer en gennemførelsessats på under 30 %, nemlig Alentejo-programmet og Centro-programmet. Ingen af programmerne har en gennemførelsessats på under 15 %.

Ifølge de beregninger, som Kommissionen for nylig har sendt de portugisiske myndigheder, er n+2-reglen i 2003 kun taget i anvendelse for ESF-økonomiprogrammet til et beløb af 2 009 015,59 EUR og programmerne for teknisk bistand til et beløb af 2 634 957,55 EUR (EFRU) og 901 971 EUR (ESF). Indtil 2003 havde n+2-reglen kun været i anvendelse i Portugal i forbindelse med det operationelle sundhedsprogram (ESF), hvor det berørte beløb var på 1 069 113,50EUR. FIUF-foranstaltningerne under de regionale programmer er omfattet af en undtagelse, som skyldes den sene godkendelse af støtteordningerne for fiskerisektoren.

Afslutningen for perioden 1994-1999 vedrører 50 programmer. I forbindelse med en sådan afslutning er Kommissionen ofte nødt til at justere de beløb, som medlemsstaten har anmodet om, på baggrund af en række parametre som f.eks. resultaterne af den revision, som medlemsstatens eller EU's kontrolmyndigheder har foretaget. Disse nedskæringer, som dog er uden den store betydning i forhold til den bevilgede medfinansiering, har berørt en række programmer. Angående programmerne vedrørende »sundhed og social integration«, »grundlaget for viden og innovation«, »infrastrukturer til støtte for udviklingen«, »modernisering af de økonomiske strukturer«, »Alentejo« og »IMIT« er anmodningerne om udbetaling af restbeløbene endnu ikke færdigbehandlet. Kommissionen har imidlertid for visse af disse programmer allerede foretaget den første udbetaling af en del af det restbeløb, der er anmodet om. Kommissionen har indtil videre ikke inddrevet nogen af de beløb, der allerede er udbetalt.